Kommissionens henstilling

af 11. marts 2002

om en fælles europæisk formular for curricula vitæ (cv'er)

(meddelt under nummer K(2002) 516)

(EØS-relevant tekst)

(2002/236/EF)

KOMMISSIONEN FOR DE EUROPÆISKE FÆLLESSKABER -

som henviser til traktaten om oprettelse af Det Europæiske Fællesskab, særlig artikel 149, 150 og 211, og

som tager følgende i betragtning:

(1) Rådet opfordrer i sin resolution af 3. december 1992(1) medlemsstaterne til at træffe foranstaltninger med henblik på at gøre kvalifikationer og kompetencer mere gennemsigtige ved at indføre en fælles formular til videregivelse af informationer om enkeltpersoners færdigheder (kompetenceattest), herunder en fælles formular for cv'er.

(2) I formandskabets konklusioner fra Det Europæiske Råds møde i Lissabon den 23.-24. marts 2000(2) hedder det, at der bør udvikles en fælles europæisk formular for curricula vitæ til brug på frivilligt grundlag med henblik på at lette mobiliteten ved at bidrage til både uddannelsesinstitutionernes og arbejdsgivernes vurdering af de erhvervede kundskaber.

(3) Europa-Parlamentet og Rådet fremhæver i deres henstilling af 10. juli 2001 om mobilitet i Det Europæiske Fællesskab for studerende, personer under erhvervsuddannelse, volontører, undervisere og erhvervslærere(3), at der er behov for en fælles europæisk formular for cv'er for at gøre det lettere for de enkelte borgere at videregive informationer om deres kvalifikationer og kompetencer på en effektiv og gennemsigtig måde.

(4) Kommissionen fremhæver i sin meddelelse om realiseringen af et europæisk område for livslang læring(4) den rolle, som en fælles europæisk formular for cv'er kommer til at spille for fremme af gennemsigtige kvalifikationer og kompetencer.

(5) Kommissionen anmoder i sin meddelelse til Rådet med overskriften "Nye arbejdsmarkeder i EU, der er åbne for alle og giver adgang for alle"(5) om at få udviklet en online-cv-serviceordning, som skal forvaltes af European Employment Services (Eures), og en fælles europæisk formular for cv'er.

(6) De nationale ressourcecentre for erhvervsvejledning (NRCVG) bør som led i deres særlige arbejde med at fremme erhvervsvejledning og -rådgivning på nationalt og europæisk niveau medvirke til at udbrede cv-formularen.

(7) Eures-netværket har blandt sine tjenesteydelser til jobsøgende en online-cv-ordning ("Eures CV-search"), som bygger på de samme principper som den fælles europæiske formular for cv'er -

HENSTILLER:

1. Den fælles europæiske formular for curricula vitæ (cv'er), som er indeholdt i bilaget, bør være tilgængelig for borgerne og kunne benyttes på frivilligt grundlag, når de videregiver informationer om deres kvalifikationer og kompetencer til arbejdsgivere og uddannelsesinstitutioner i deres bopælsland og/eller i udlandet.

2. Medlemsstaterne fremmer og udbreder den fælles europæiske formular for curricula vitæ, således at den bliver almindelig kendt og tilgængelig for borgerne.

Den offentlige arbejdsformidling, arbejdsmarkedets parter og ikke-statslige organisationer opfordres til at gøre den fælles formular tilgængelig for deres medlemmer, uanset om de er enkeltpersoner, virksomheder eller andre organer, og at anbefale den som et nyttigt værktøj.

3. I slutningen af 2004 foretager Kommissionen en evaluering af den fælles formular for curricula vitæ og af ordningens gennemførelse.

Kommissionen anbefaler ændringer af formularen, hvis evalueringen viser, at det er nødvendigt.

Udfærdiget i Bruxelles, den 11. marts 2002.

På Kommissionens vegne

Viviane Reding

Medlem af Kommissionen

(1) EFT C 49 af 19.2.1993, s. 1.

(2) EFT C 73 af 23.3.2002.

(3) EFT L 215 af 9.8.2001, s. 30.

(4) KOM(2001) 678 endelig.

(5) KOM(2001) 116 endelig.

BILAG

Fælles europæisk formular for curricula vitæ (cv'er)

FORKLARENDE NOTE

1. Den fælles europæiske formular for cv'er er et middel til systematisk, kronologisk og fleksibel videregivelse af informationer om enkeltpersoners kvalifikationer og kompetencer.

2. Formularen findes i en lettilgængelig onlineudgave og i papirudgave. Cv-formularen indeholder forskellige punkter til videregivelse af informationer om:

a) personlige forhold, sprogkundskaber, erhvervserfaring samt almen og erhvervsfaglig uddannelse

b) yderligere kompetencer med vægt på den enkeltes tekniske, organisatoriske, kunstneriske og sociale kundskaber

c) yderligere informationer, som kan tilføjes cv'et i form af et eller flere bilag, og en vejledning om, hvordan det kan gøres enkelt og klart.

3. Den fælles europæiske formular for cv'er understøttes af onlineeksempler på cv'er, som viser, hvordan enkeltpersoner i forskellige lande, med forskellig arbejds- og uddannelsesmæssig baggrund, har anvendt cv-modellen til forskellige formål.

4. Der er links til redskaber og midler på fællesskabsniveau og nationalt niveau, som viser, hvordan man videregiver informationer om kvalifikationer og kompetencer (f.eks. tillæg til eksamensbeviser og certifikater, Europass, Det Europæiske Meritoverføringssystem, osv.). Cv-formularen er derfor et led i en mere overordnet strategi for mere gennemskuelige kvalifikationer og kompetencer.

5. "Jobseeker's database" ("CV-job search"), som er udviklet og forvaltes af Eures, afspejler ovenstående principper og krav.

>PIC FILE= "L_2002079DA.006901.TIF">

>PIC FILE= "L_2002079DA.007001.TIF">

>PIC FILE= "L_2002079DA.007101.TIF">

>PIC FILE= "L_2002079DA.007201.TIF">